Na skool het sy B. Com Bedryfsielkunde aan die Universiteit van Pretoria studeer. 'n Groot deel van die koshuislewe het bestaan uit verhoogproduksies en terwyl sy in 'n produksie opgetree het, het 'n modelagentskap haar genader vir 'n kontrak in Kaapstad. Na haar studies het sy haar modelloopbaan begin, terwyl sy ook drama gestudeer het. Na drie jaar het sy haar dramakursus voltooi en begin verskyn in sepies soos Villa Rosa, Egoli en 7de Laan. Hoewel sy dit geniet het om karakters se rolle te vertolk, het sy begin besef dat as sy op televisie gaan wees, sy haarself wil wees en nie 'n karakter wil vertolk nie. Sy is 'n modeleringskontrak in Londen aangebied en terselftertyd is sy 'n pos van veldaanbieder op SABC se omgewingsprogram, 50/50, aangebied. Dit was nie vir haar moeilik om op laasgenoemde te besluit nie, aangesien haar liefde vir die natuur van jongs af gekweek is deur haar grootouers wat haar en haar susters twee keer per jaar tydens skoolvakansies na die Krugerwildtuin geneem het.
Rhino Blog: Terwyl sy en Susan Scott besig was met verfilming aan Stroop, het hul besef dat daar baie aspekte van die renosterstropingskrisis is wat nie in die rolprent hoef te verskyn nie en het toe besluit om 'n bygaande televisie-reeks, Rhino Blog, vir die DSTV-kanaal, People's Weather, te vervaardig wat die positiewe werk wat gedoen word in die renosteroorlog, uit te lig.
Grootplaas: Sy verskyn gereeld op die kykNET-program, Grootplaas, om oor die omgewings, veral renosters te gesels.
2015: SANPARKE Kudu-toekenning vir beste joernalistiek, wat sy ontvang het vir haar passievolle, gebalanseerde verslaggewing oor wildlewebewaringskwessies asook omdat sy die publiek op hoogte hou en inlig oor omgewingskwessies in Suid-Afrika.